Сабийхэм я зэфIэкIым щыхагъахъуэ
Къэбэрдей-Балъкъэрыр къулейщ сабий акъылыфIэхэмкIэ, IэпщIэлъапщIэхэмкIэ. Республикэм и апхуэдэ ныбжьыщIэ Iущхэр утыкушхуэхэм йохьэ щIыналъэм и цIэр жыжьэ щагъэIуу, и пщIэр щаIэту. Сабийхэм я зэфIэкIым зегъэужьыным, я IэпэIэсагъэм хэгъэхъуэным теухуауэ лэжьыгъэшхуэ ирегъэкIуэкI Налшык къалэм и «Искож» хьэблэм дэт «Эрудит» центрым.
Гъэсэнхэр махуэшхуэм хэтщ. 2004 гъэм къызэIуаха IуэхущIапIэм сабийхэр школым щыхуагъэхьэзыр, ин-джылызыбзэр щрагъэдж, лъэпкъ, къуэкIыпIэ къафэхэм, уэрэд жыIэным, шахматым, шашкэм, художественнэ гимнастикэм щыхуагъасэ. Сабийхэр яфIэфI дыдэу макIуэ декоративно-прикладной гъуазджэмкIэ щыIэ гупжьей щхьэхуэхэм. Псом хуэмыдэу яфIэгъэщIэгъуэнщ сурэт, алэрыбгъу щIыным, хьэпIацIэщыгъэ блэным, пластилиным, ятIэм, щэкIым хьэпшып зэмылIэужьыгъуэхэр къыхэщIыкIыным ехьэлIахэр. Центрым щолажьэ лъэпкъ зэхуэмыдэхэм ящыщ ныбжьыщIэхэм яку пщIэ, зэрылъытэ, зэгурыIуэ, ныбжьэгъугъэ дэлъу къэгъэхъунымкIэ щыIэ «Мамырыгъэ» клубыр, нэгъуэщIхэри.
Центрым и унафэщIым и къуэдзэ Жылэтэж Анжеликэ зэрыжиIэмкIэ, я гъэсэн цIыкIухэм я бжыгъэр 1500-рэ мэхъу. Абыхэм ящыщу сабий 800-м нэблагъэр езы центрым йокIуалIэ. IуэхущIапIэр сменитIу зэблэкIыу мэлажьэ. Илъэси 5 — 16 хъухэр здэкIуэ центрым и щIэупщIэм хэхъуэ зэпытщ. Абы зеужь, зэманым декIу гупжьейхэр къыщызэIуах. Псом хуэмыдэу адэ-анэхэм я бынхэр нэхъыбэу къашэ инджылызыбзэр щадж, курыт школым щыхуагъэхьэзыр гупхэм. КъищынэмыщIауэ, IуэхущIапIэм къекIуалIэ ныбжьыщIэхэр къотэдж лъэпкъым и щэнхабзэ хъугъуэфIыгъуэхэм щыгъуазэу, дахагъэмрэ гуапагъэмрэ псэм къыщызыгъэуш гъуазджэм пэгъунэгъуу. Налшык къалэм и курыт еджапIэ зыбжанэмрэ мы центрымрэ зэращIылIа зэгурыIуэныгъэм тету, егъэджакIуэхэр школхэм кIуэурэ ныбжьыщIэхэм ядолажьэ. ЖыпIэнуракъэ, щIэныгъэ ищхьэ зиIэ егъэджакIуэхэм сабий къэс бгъэдыхьэкIэ щхьэхуэ къыхуагъуэтыф, махуэ къэс егъэджэныгъэмрэ гъэсэныгъэмрэ щIэуэ къыхыхьэм зыщагъэ-гъуазэ, я лэжьыгъэм къыщагъэсэбэп.
IуэхущIапIэм и ехъулIэныгъэхэр. — Я цIэ къиIуапхъэщ зи IэнатIэм жэуаплыныгъэ ин пылъу бгъэдэт, щIэныгъэ куу зыбгъэдэлъ, мы IуэхущIапIэм куэд щIауэ щылажьэ егъэджакIуэхэмрэ гъэсакIуэхэмрэ. Апхуэдэхэщ, псалъэм папщIэ, инджылызыбзэр езыгъэдж Тэрчокъуэ Iэсият, сабийхэр курыт школым хуэзыгъэхьэзыр Аришинэ Зинаидэ, шахматым хуэзыгъасэ Къармэ Мажмудин сымэ. Центрым и лэжьакIуэхэм гъэсэныгъэми гулъытэ зэрыхуащIым мыхьэнэшхуэ иIэщ, — жеIэ Жылэтэж Анжеликэ.
«Эрудит» центрым и унафэщIым и къуэдзэ Бейтыгъуэн Динэ къызэрыджиIамкIэ, езы IуэхущIапIэм щIэх-щIэхыурэ къыщызэрагъэпэщ сурэт гъэлъэгъуэныгъэхэр, зэпеуэхэр, дерс зэIухахэр, семинархэр, сабийхэмрэ адэ-анэхэмрэ папщIэ пшыхьхэр, концертхэр. А зэхыхьэхэр, зэпеуэхэр сэбэп мэхъу республикэм ис сабий зэчиифIэхэр къэгъэнэIуэнымкIэ, я зэфIэкIым нэхъри хэгъэхъуэнымкIэ. Махуэшхуэхэм теухуауэ къалэм щрагъэкIуэкI Iуэху зэхуэмыдэхэри сэбэп мэхъу ныбжьыщIэхэм нэхъыжьхэм пщIэ, гулъытэ хуащIу къэгъэхъунымкIэ. Мы центрым екIуалIэ ныбжьыщIэхэр дуней-псо, урысейпсо, республикэ олимпиадэхэм, выставкэхэм хэтщ, пашэ щыхъу зэпыту.
Центрым и гъэсэн пашэхэр.
— IуэхущIапIэм и гъэсакIуэхэмрэ егъэджакIуэхэмрэ я зэфIэкIыр зэрызэхэсхыу, еплIанэ классым щеджэ си хъыджэбзыр къэсшащ. Школым щадж предметхэм щыщу Ланэ инджылызыбзэр тIэкIу нэхъ къегугъуэкIырти, а бзэр щрагъэдж гупым хезгъэтхащ. Я егъэджакIуэм псори фIы дыдэу къыгурегъаIуэ, инджылызыбзэр фIыуэ зэрыригъэщIэным пылъщ. Тхьэмахуэм плIэ дерсхэр яIэщи, фIэгъэщIэгъуэну сабийр макIуэ, — жеIэ Атэлыкъ Альбинэ. — Лъэпкъ къафэхэмкIэ щыIэ гупжьейри дигу ирохь. Абы екIуалIэ цIыкIухэм я Iэпкълъэпкъыр лантIэ, я бгыр псыгъуэ зэрыхъум, зыIыгъыкIэ дахэ зэраIэм къыдэкIуэу, лъэпкъым къыдэгъуэгурыкIуэ къафэхэми щыгъуазэу къыдокIуэтей. Аращи, етIанэгъэ къафэм хэзгъэхьэну си мурадщ.
ТЕКIУЖЬ Заретэ.
